**Sigbjørn Skåden** (født 4. januar 1976 i Tromsø) er en samisk forfatter og kulturarbeider fra Planterhaug (nordsamisk: *Lánttedievvá*) i Tjeldsund, tidligere Skånland kommune. Han er nå bosatt i Tromsø. 

I 1997 var han blant stifterne av ungdomsforeninga Stuornjárgga Sámenuorak (tilknyttet Norske Samers Riksforbund), som i 1999 startet opp Márkomeannu – en samisk kultur- og musikkfestival som arrangeres i grenseområdet mellom Tjeldsund kommune i Troms og Evenes kommune i Nordland og jobber for å fremme markasamisk kultur. 

Han har studert litteratur og har hovedfag i litteraturvitenskap fra Universitetet i Tromsø. Han har også en mastergrad i britisk litteratur fra University of York. 2022–2025 er han oppnevnt som rådsmedlem i Norsk kulturråd.

Han er sønn av Asbjørg Skåden, som var lærer og sametingsrepresentant 1997–2001.

Forfatterskap
-------------

I 2004 debuterte Sigbjørn Skåden som forfatter med det episke langdiktet *Skuovvadeddjiid gonagas*. Handlingen er hentet fra ei samisk bygd i Ofotenregionen i mellomkrigstiden. Diktet er lagt over myten om den evige jøde, og følger den unge, samiske mannen Jusup, som vender tilbake til hjembygda etter flere år i Sør-Norge. I 2005 var Skåden årets unge artist på Riddu Riđđu, hvor han framførte en dramatisert oppsetning av diktet. I 2007 ble boka utgitt på norsk med tittelen *Skomakernes konge*, gjendiktet av han selv. Samme år ble *Skuovvadeddjiid gonagas* nominert til Nordisk råds litteraturpris. I 2007 var han også prologforfatter for Festspillene i Nord-Norge.

I november 2009 kom diktsamlinga *Prekariáhta lávlla*. Diktene følger de samiske karakterene Debbie og Ian, som har fått navn etter Joy Division-vokalist Ian Curtis og hans kone Deborah Curtis. I *Prekariáhta lávlla* trekkes det ei linje mellom samenes kulturpolitiske oppvåkning på 70- og 80-tallet og postpunkbevegelsen – en musikkbevegelse som oppstod i Nord-England på siste halvdel av 70-tallet. 

Høsten 2010 gikk Skåden ut i det samiske ungdomsmagasinet *Š* og avslørte seg selv som forfatter av den anonymiserte bloggromanen *Ihpil: Láhppon mánáid bestejeaddji*. Boka utgir seg for å være en gjengivelse av en blogg skrevet av ei ung, lesbisk samejente som ble funnet druknet i Tromsø havn i desember 2007. Romanen ble skrevet fortløpende som en blogg høsten 2007, før den sommeren 2008 ble utgitt i bokform etter bloggerens angivelige død. I bokutgivelsen er det den fiktive samejentas bloggeralias "Ihpil" som står oppført som forfatter. Boka kom i norsk oversettelse i april 2010 med tittelen *Ihpil: De fortapte barns frelser*. 

I 2012 gav han ut ei faktabarnebok om samer med tittelen *Sámit*/*Samer*. Boka er gitt ut i to versjoner, på nordsamisk og norsk, i Cappelen Damms faktaløveserie.

Skåden fikk utdelt *Arbeidsstipend for nordnorske forfattere* i 2021, et stipend utbetalt av Troms og Finnmark fylkeskommune og Nordland fylkeskommune.

Bibliografi
-----------

* *Skuovvadeddjiid gonagas* – lyrikk, Skániid girjie (2004)
	+ *Skomakernes konge* – lyrikk, Skániid girjie (2007)
* *Ihpil: Láhppon mánáid bestejeaddji* – dagbokroman, Skániid girjie (2008)
	+ *Ihpil: De fortapte barns frelser* – dagbokroman, Skániid girjie (2010)
* *Prekariáhta lávlla* – lyrikk, Skániid girjie (2009)
* *Sámit/Samer* – faktabok for barn, Cappelen Damm (2012)
* *Våke over dem som sover* – roman, Cappelen Damm (2014)
* *Fugl* – roman, Cappelen Damm (2019)

Som redaktør
* *Riimiin rámiin - tornesamisk ungdomsantologi* – Skániid girjie (2003)
* *Samiske stedsnavn i Skánik/Skånland* – Skániid girjie (2010)

Priser
------

* Havmannprisen (2014) for *Våke over dem som sover*

Referanser
----------

1. ↑   Freebase-data fra Google[Hentet fra Wikidata]
2. ↑   riddu.no[Hentet fra Wikidata]
3. ↑  Kulturdepartementet (17. desember 2021). «Nye medlemmer og varamedlemmer til Norsk kulturråd». *Regjeringen.no* **(norsk)**. Besøkt 3. januar 2022.
4. ↑   Dømt til å vandre – Lyrisk beretning om samen Jusup som knytter an til Ahasverus-myten i Aftenposten
5. ↑  Fascinerende priskandidat; nordlys.no
6. ↑  Bloggen Ihpil
7. ↑  Ga seg ut for å være ung og lesbisk samejente på blogg nrk.no

Kilder
------

* Presentasjon av Sigbjørn Skåden i Forfatterkatalogen på Forfattersentrums nettsider


|  |  |  |
| --- | --- | --- |
| Forrige mottaker:Ellisiv Lindkvist | **Vinner av Havmannprisen**(2014) | Neste mottaker:Siri Pettersen |

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI **·** SUDOC
 |